Papersnake/gushiwen huggingface dataset:
上傅守生辰诗
韩驹（宋代）

于公向日多阴德，扶持自是神明力。积善衮衮生公侯，神仙中明不易得。

此夜长天降瑞星，贤佐乘时为国生。

秋水为神玉为骨，士林皆贺振佳声。

申伯默储嵩岳气，玉山照明光彩异。

北斗以南能几明，风尘外物岩廊器。

公之才业天下奇，照山生玉水生犀。

公禀英灵真间出，气象往往干云霓。

谢安肯为苍生起，文采风流今尚尔。

太学名华入紫宸，妙年历落青云士。

麟台公监旧仙郎，小郡何烦凤翼张。

诏书擢守二千石，缇骑千里照路傍。

朝廷清明天子圣，下车先使奸豪静。

玉麟春踏武阳花，年丰千里无夜警。

金章紫绶照青春，俭节清明绝世伦。乡闾礼逊已成俗，樽俎谈笑多嘉宾。

歌咏琅琅振金石，风生万里华胥国。坐令白日生春辉，长与圣明恢寿域。

一杯相属时初冬，正在乾坤和气中。

感君生日遥称寿，百岁须齐卫武公。

使君高谊驱今古，岁之旱兮待公雨。九重明主正思贤，吾君英济超光武。

鳌殿沉沉玉锁关，寿星元在碧霄间。

黄阁此行膺大任，祇对吟咏祝南山。
题董真人
张景（宋代）

桃花谩说武陵源，误教刘郎不得仙。
争似莲花峰下客，栽成红杏上青天。
咏唐史 刘知几
韦骧（宋代）

五说三长历历陈，坚辞史任斥因循。若教直笔专归手，褒贬应能慰后人。
九日将至衢州寄杨使君 其二
严嵩（明代）

青蕊那经眼，空尊解浣愁。招寻从今节，欢宴阻良俦。

寂寂随寒雁，茫茫泛夕流。繁香未衰歇，归赏故林秋。
新安四咏 其二
崔鶠（宋代）

我爱新安好，城西似竹西。僧扉入黄叶，樵径下寒溪。

宝阁花为网，珍台玉作梯。不愁临暮雨，白石了无泥。
美人
德隐（清代）

眉锁春山鬓点鸦，莫将桃李斗芳华。无心去逐风流队，閒向雕阑数落花。
句
孙揆（唐代）

重重栏槛千寻出，一一窗扉八面开。
送王廷老朝散知虢州
苏辙（宋代）

满腹贮精神，触手会众理。
一废十五年，直坐才多尔。
我昔游宋城，忆始识君子。
簿书填丘山，宾客乱蜂蚁。
出寻城下宅，屡屣床前履。
清谈如锯木，落屑纷相委。
解颐自有乐，置酒姑且止。
逡巡破黄封，婉娩歌皓齿。
风高熊正白，霜落蟹初紫。
夜兰意未厌，河斜客忘起。
归来笑僮仆，熟醉未曾尔。
江湖一流荡，欢意日颓弛。
西还经旧游，相逢值新喜。
诏催西州牧，门有朱轓柅。
都城挽不住，山贼近方侈。
提刀索崖谷，援桴动闾里。
居家百无与，王事非有已。
何日却休官，复饮梁王市。
先除夕二日雪甚如婴儿拳
徐渭（明代）

腊尽接春将，孤眠枕被凉。朝兴惊六出，午晏俛千篁。

兀坐愁空瓮，群栖塞坏墙。抟酥几鹤卵，絮柳未鹅黄。

堪取为毬打，行看挂霤僵。明年从大有，连岁却馀殃。

见说开元寺，重新古道场。一髡担化主，十殿敞阎王。

犹记迎春昔，长颓此地觞。解姬捎诞马，蛮子袄绵羊。

楼角娇波聚，亭椒嫩采妆。百垆忙酒保，四郭挤村娘。

兽圈攘牛土，虫枝试鸟簧。不知今日赏，还有此风光。
西桥玩月
陈宓（宋代）

西桥小小似垂虹，十里薰风胯下通。
万盖红妆都不看，壶公立在月明中。
和杨石溪璚花诗韵
王柏（宋代）

点检春光绿打围，未应造化委鞠蘼。
虽无红紫呈新面，尚有琼瑶恋旧枝。
后土归根辞帝宠，番易名圃少人知。
长篇寡和凭花报，岂料因花又得诗。
章氏园小集荷池上
葛立方（宋代）

钳釱困残暑，杯铛方兴浓。
歌舞趁晨版，欢呼从暮锺。
风声回立鹊，云影堕奇峰。
行酒有佳丽，未须烦八龙。
汉中城楼
文同（宋代）

藓径踏层斑，高林古木间。
雁随平楚远，云共太虚闲。
晚霭昏斜谷，晴阳露斗山。
将身就清旷，名路尔何颜。
恭纪惠献贝子王平定浙闽功迹颂言 其一
舒辂（清代）

简膺虎竹出天潢，重倚长城奠楚疆。越海移幢游釜纵，闽封提旅丑蛮张。

肤功巳奏题铜柱，圣虑无烦宠凤章。南国祇今遗泰泽，金环千载映辉煌。
匪风
佚名（先秦）

匪风发兮，匪车偈兮。顾瞻周道，中心怛兮。
匪风飘兮，匪车嘌兮。顾瞻周道，中心吊兮。
谁能亨鱼？溉之釜鬵。谁将西归？怀之好音。
赠张相士
许月卿六（宋代）

我生丙子自盘空，爱主忧时水注东。
愿子相人无软语，莫教人唤密翁翁。
和伯镇再入馆
司马光（宋代）

甘泉献赋人，流落浙江滨。
自叹三年谪，归来万事新。
铨衡时进对，户牖日相亲。
明主方思贾，非徒问鬼神。
春日喜雨奉和马侍中宴白楼
卢纶（唐代）

鹳鹤相呼绿野宽，鼎臣闲倚玉栏干。洪河拥沫流仍急，

苍岭和栏色更寒。艳艳风光呈瑞岁，泠泠歌颂振雕盘。

今朝醉舞共乡老，不觉倾欹獬豸冠。
绛都春 燕亡久矣，京口适见似人，怅怨有感
吴文英（宋代）

南楼坠燕。又灯晕夜凉，疏帘空卷。叶吹暮喧，花露晨晞秋光短。当时明月娉婷伴。怅客路、幽扃俱远。雾鬟依约，除非照影，镜空不见。别馆。秋娘乍识，似人处、最在双波凝盼。旧色旧香，闲雨闲云情终浅。丹青谁画真真面。便只作、梅花频看。更愁花变梨霙，又随梦散。
古风送行陈省元
姜特立（宋代）

梅山老人头雪白，摸索曹刘还认得。
平生鹿鹿视余子，谁是诗中真巨擘。
踵门忽得天下士，慕我虚声远相觅。
袖中磊磈出奇语，和璧随珠暗相射。
对之坐久神气定，言下分明箭锋直。
傍观如堵相骇愕，颇复见我有此客。
雄篇累日费酬答，但怪笔端飞霹雳。
君才自是千里驹，鞭影不摇何待策。
古人妙处应自知，悟解多端难指画。
请君更去勘诸方，莫道梅山得消息。
和陈传道秋日十咏之四秋晓
贺铸（宋代）

未卷半帘霜，犹疑在庭月。
倚树汲清泉，疏风猎华发。
春望杂咏·远树
宋祁（宋代）

如帷复如荠，历历映沧洲。
故障千里目，剩作一重愁。
自江下徒步至庙山
赵蕃（宋代）

雪岭糢糊未消，云林烂漫合仍飘。
一儿跨{特寺换孛}饮田水，几担束梅同负樵。
泥滓无嗟庙山路，魂栖正避浙江潮。
污人更尔缁尘远，满眼何无诗思饶。
蝶恋花
王安中（宋代）

千古铜台今莫问。流水浮云，歌舞西陵近。烟柳有情开不尽。东风约定年年信。

天与麟符行乐分。带缓球纹，雅宴催云鬓。翠雾萦纡销篆印。筝声恰度秋鸿阵。
寒松赋
李绅（唐代）

松之生也，于岩之侧。流俗不顾，匠人未识。无地势以炫容，有天机而作色。徒观其贞枝肃矗，直干芊眠，倚层峦则捎云蔽景，据幽涧则蓄雾藏烟。穹石盘薄而埋根，凡经几载；古藤联缘而抱节，莫记何年。

于是白露零，凉风至；林野惨栗，山原愁悴。彼众尽于玄黄，斯独茂于苍翠，然后知落落高劲，亭亭孤绝。其为质也，不易叶而改柯；其为心也，甘冒霜而停雪。叶幽人之雅趣，明君子之奇节。

若乃确乎不拔，物莫与隆，阴阳不能变其性，雨露所以资其丰。擢影后凋，一千年而作盖；流形入梦，十八载而为公。不学春开之桃李、秋落之梧桐。

乱曰：负栋梁兮时不知，冒霜雪兮空自奇；谅可用而不用，固斯焉而取斯。
丹青阁
郑善夫（明代）

建州丹青阁，清切建城西。云栈浮高壁，风松出逶溪。

水枯沙漠漠，秋晏树凄凄。多垒关山里，销忧聊杖藜。
赵昌折枝芍药
释居简（宋代）

韶光欲尽伴荼蘼，收拾华风在一枝。不惜丹铅和露写，惜它姚魏不同时。
三月二十一日泛舟十绝
刘克庄（宋代）

眉洲屿隔雪涛中，闻此山川髣髴同。
但是至人游息地，邦人处处作离宫。
胡伯玉隐趣园君子池
陈樵（元代）

五月菡萏发，红妆明绿波。君看池上水，何似若邪多。

若邪女儿歌艳歌，轻舟短棹相经过。倾城颜色有人妒，日暮凉风知奈何。
新丰道中
林景熙（宋代）

长飚卷炎埃，澄空出秋素。
迢迢铁瓮城，回首隔苍雾。
酒帘颺荒市，笳鼓发深戍。
倚逢问舟人，云是新丰路。
篱路鸡欲栖，野水牛半流。
不见抱琴人，斜阳在高树。
寄贺隐直捷开封府解
刘敞（宋代）

高士何须轻主簿，客星今欲上灵槎。题名趁取台中旧，前后龙头属当家。
赞月庵
释宗琏（宋代）

这个老汉，浑无缝罅。
点铁成金，指鹿为马。
以张拙秀才语擒纵多口，阿师跨三脚驴儿，
指点诸方话霸。遇贱时三世诸佛正眼难窥，
遇贵时八大龙王亦难酬价。阿呵呵，
也大差。只因会春园里失却眼晴，
从此恶名滔滔流遍天下。高挂虚堂兮如师子全威，
一任百怪千妖暗中惊讶。灯禅灯禅，
第一不得容易与伊点化。
初夏即事十二解
杨万里（宋代）

莲叶头巾道样裁，仙桃扇子午时回。
扑蝇堕地犹能施，闭合生尘底处来。
题壁三首
和庵主（宋代）

十方世界目前宽，抛却云庵过别山。
三事坏衣穿处补，一条藜杖伴清间。
高宗圣神武文宪孝皇帝挽辞 其一
史浩（宋代）

赤伏膺符日，皇图若缀旒。配天期祀夏，复古果兴周。

再造承三统，维新叙九畴。世方知艺祖，燕翼有贻谋。
刺桐花曲
沙琛（清代）

刺桐花开红簇簇，花里青楼春酒熟。低枝系马叶幡幡，翠袖压杯花映肉。

欲行不行骢马嘶，朴蔌飞花点客衣。
钓台
李廌（宋代）

兴王不患无功业，贼乱常忧在岁寒。
能缓阿瞒移鼎手，长鋋此日愧渔竿。
和双溪
曹勋（宋代）

常忆双溪老，伽陀日益多。
津梁今坐断，风月奈君何。
清梵山藏路，南薰归满柯。
何时话暌阔，芒屦入云萝。
上林春令（鲁师文生辰）
杨无咎（宋代）

秾李夭桃堆绣。正暖日、如熏芳袖。流莺恰恰娇啼。似为劝、百觞袖酒

少年未用称遐寿。愿来岁、如今时候。相将得意皇都，同携手、上林春昼。
送楼致和归四明
吴惟信（宋代）

长安尘土处，数日又随君。颇讶归何速，犹胜信不闻。

寒霜杀岸柳，晓艇入江云。无语各回首，离愁落叶分。
近代吴歌 秋歌
鲍令晖（南北朝）

秋风入窗里。
罗帐起飘扬。
仰头看明月。
寄情千里光。
赠道士蹇拱辰
贺铸（宋代）

尝观妙手御风图，想像斯人世所无。
今识黄冠葆光子，爽气飘颻画不如。
岷峨东来九千里，眼饱高山与流水。
乘春更拟访天台，晨肇当年偶然耳。
葆光子，胡为乎，
鼎中龙虎炼成宝，笔下鬼神驱作奴。
须君且置是等事，三复玄元皇帝书。
闻山东消息三首 其一
时太初（元代）

王事私恩不共天，益都城下枕戈眠。鲸鲵戮尽为京观，子孝臣忠亿万年。
潜经阁
叶适（宋代）

当日先生住一轩，手抄六籍自忘言。
至今遗墨如新写，付与楼居四世孙。
送赵继清潮州推官
黄溍（元代）

相国南迁有故居，理官高选出新除。承恩特与金鱼袋，访旧争迎驷马车。

春入圜扉庭草暗，天低驿路岭梅疏。凤池不隔同年面，归及梅花雁影初。
句
释惠崇（宋代）

危溜含清瑟，飞花点玉觞。
初到临平见山二首 其一
李纲（宋代）

我见青山若故人，峰峦照眼自相亲。只应今日爱山意，便是他时傲世因。

点缀白云春缥渺，萦回绿水晚奫沦。君恩若许归田里，定卜山间老此身。
观渔
李处权（宋代）

老渔取鱼倍知津，设网提纲疑有神。
船头兀坐如鸱蹲，忽然一举千百鳞。
涎沫盈筥趋早市，掌握铜腥俱是利。
陂湖漠漠水连天，尽欲留为子孙计。
书生白首困嚅嗫，世乱身危舟一叶。
君不见孟尝门下客三千，此日冯讙正弹铗。
到京师
杨载（元代）

城雪初消荠菜生，角门深巷少人行。
柳梢听得黄鹂语，此是春来第一声。
和晚菊三首 其一
廖行之（宋代）

羁寓穷秋几许清，晚芳犹尔亦何荣。东篱旧岂论馀子，三径今应愧老成。

气味耐堪供饮兴，登临那得厕群英。节华要是丈人行，俗眼谁知省屈平。
幽斋
童玮（清代）

幽斋景萧索，懒漫性相亲。窗竹能医俗，园葵不救贫。

残书留教子，淡月照随人。岑寂故乡梦，閒鸥况此身。
旅馆写怀
林逋（宋代）

垂成归不得，危坐对沧浪。
病叶惊秋色，残蝉怕夕阳。
可堪疏旧计，宁复更刚肠。
的的孤峰意，深宵一梦狂。
元夕学士未翁宅灯宴次席上诸学士韵 其二
严嵩（明代）

登堂顿觉消尘思，独树梅花清傍人。物色每惊游宦侣，风光先透帝城春。

何郎诗兴留东阁，杜老醅香送隔邻。岁岁传觞还此夕，綵灯花胜斗鲜新。
移兰
释居简（宋代）

莸劣薰优只自强，寄林亦足称孤芳。故应纫佩成春服，不为无人閟国香。

移傍瘦筠同雨露，怕随行苇践牛羊。客非九畹同心事，莫反离骚吊碧湘。
东山看梅
韩淲（宋代）

腊近山放梅，霜馀竹支径。坡陀斜日晚，葱茜孤烟暝。

人行兴将阑，鸟语栖未定。更踏野桥归，风回满清听。
八月朔晓起趣辨行李
杨万里（宋代）

雨後晨先起，花间湿也行。
破除婪尾暑，领略打头清。
蠹果无迟落，枯枝忽再荣。
便须秣吾马，及此半阴晴。
寒泉濯足
石宝（明代）

翩翩黄发翁，濯足岩下水。吾志在清波，世事如脱屣。

青山长悠悠，白石亦齿齿。千古孺子歌，谁能契斯理。
病中作
姚莹（清代）

六州铁铸此生错，百炼钢为绕指柔。稷下更无驺子说，梦中犹作杞人忧。

风催药熟宵馀火，雨带潮寒夏欲裘。海外此情谁共忆，柝声笳吹起边楼。
清平乐 茉莉
张珊英（清代）

娉婷绝色。斜倚疏篱侧。玉蕊冰绡争忍折。况照一轮明月。

罗衣逗满清香。夜深独倚回廊。不减江梅风韵，影儿袅娜横塘。
晓出南山
陆游（宋代）

久向人间触骇机，敛收孤迹早宜归。
亡羊未恨补牢晚，搏虎深宜攘臂非。
明月长庚天欲晓，新桐清露暑犹微。
扁舟蓑笠平生事，莫羡黄金带十围。
陈山龙湫
卜祖仁（宋代）

陈山苍苍东海头，石壁裂缺藏灵湫。
老髯出水歘万丈，青山倒灵黄金虬。
神光上腾接烟霭，挟子撄珠浴沧海。
雨公载雨推雷车，阊阖门开叩真宰。
今年亢旱民罹殃，我侯悯悯心若伤。
精诚披露动寥廓，沛然甘泽来滂滂。
侯今官转吴兴去，回首神峰隔天宇。
愿言变化从云龙，大为苍生作霖雨。
万安道中病卧至章门小差时值清明
邓汉仪（清代）

过岭风花陌上狂，冥冥细雨搅孤航。客中人病经寒食，愁里莺啼入豫章。

垂柳军城残日动，新烟渔浦战云荒。不知麦饭江村路，寂寞谁来吊国殇。
题胡儿出猎图
袁衷（明代）

胡儿晓渡桑乾北，群马奔迅玉为勒。乌弓羽箭紫貂裘，旌帜为为光射日。

龙沙万里飞黄尘，霜蹄踏破阴山云。莫向榆关逞骄悍，汉家今有李将军。
和青露石庵韵
何梦桂（宋代）

乾坤不固夜舟藏，去跨青鸾觅玉霜。
东野诗随山月堕，龙门洒玉冢泥香。
生传嘉佑皇储疏，死葬贞元绿绶章。
九些招魂招不返，黄昏豺虎啸山墙。
偈颂七十八首 其六十五
释正觉（宋代）

何须更举扬，全体露堂堂。湿暑时时雨，薰风阵阵香。

秧针初透水痕浅，蒲刀欲剪柳丝长。双六盘中休喝彩，分明触事恰相当。
送景文
释道潜（宋代）

交游尽四海，厚我乃无几。刘侯躯七尺，堂堂信英伟。

中刚冷如铁，万事肯料理。相逢倾盖馀，眷眷极终始。

东南久彻警，将领用儒士。三年湖山游，屡得陪屐齿。

长谣傲云壑，草木俱披靡。词锋剉万象，搜索泣山鬼。

珠玑溢锦囊，所得真富矣。轩冕本傥来，功名徒尔耳。

一廛闻已卜，视此犹脱屣。岁晚匡庐山，高栖踵前轨。
日重光行
董纪（明代）

日重光，日日向西没，朝朝出东方。日重光，谁目尔名为太阳。

当时羿射十杀九，如何尔独箭不伤。日重光，浴乎咸池拂榑桑，周天不停照八荒。

人归长夜台，长夜一何长。日重光，混沌初分有盘古，尔今独在盘古亡。

日重光，东方天又明，夜台自冥冥。
白露
章甫（宋代）

岁旱今如此，天高岂不闻。
家家望秋谷，日日有閒云。
圣主焦劳甚，群公献纳勤。
老农愁欲死，祈祷漫纷纭。
题八骏图
曹义（明代）

人重韩干名，孰识韩干马。玉堂退直披此图，茟精墨妙知谁写。

忆昔王母宴瑶池，蟠桃嘉会人少知。独有穆王好仙术，日驰八骏相追随。

朅来此事世已久，八骏之名传不朽。韩生貌此落齐纨，种种风流真妙手。

玉蹄竹耳势如龙，秋波菱镜悬双瞳。桃花赪色映晴旭，银鬃雪尾梳霜风。

骄嘶群行绿杨陌，饮秣回头自相适。园人独骑最后来，缓著青缰不加策。

竟从何处暮归迟，华山春暖烟草肥。大千四海息烽堠，牧罢应知入天厩。
忆溪湖
邹永绥（清代）

五里清波范蠡湖，秋风又起忆莼鲈。多稌委积排山坞，连网铺莼截水区。

菱角鸡头争上市，鹅群雁阵共依芦。投簪归去身原乐，谁笑邹生一故吾。
姑溪书报录近作因寄宣毫越简
周紫芝（宋代）

五云书札何时得，古锦诗囊久未倾。急遣能言管城子，仍烦解事楮先生。

饱霜穴兔秋方健，照雪溪藤捣更精。南雁去时人尚远，双鱼欲到眼先明。
送刘子继还楚中
欧大任（明代）

名姓词场已策勋，锦囊归著五游文。经奇自许刘公干，笔札谁游谷子云。

中散风流龙性在，平陵池馆雁行分。从来楚泽多芳草，何处瑶华一寄君。
杂诗 其三
费扬古（清代）

陌上草青青，陇头烟霭霭。行歌田野间，春风拂衣带。

野雀集蓬蒿，蛙声满沟浍。小蝶无随人，平楚郁松桧。

日午闻鸡鸣，村妇向田外。桑麻四望稠，衣食真足赖。
和外送归里叠韵六首原韵 其四
张淑芳（宋代）

儿时未识赋于归，只道深闺母是依。一自催妆痴若梦，几番离别怒如饥。

画眉犹为颜容惜，分手何堪色笑违。读罢新诗含泪和，泪痕多觉墨痕稀。
秋日
许浑（唐代）

有计自安业，秋风罢苦吟。买山兼种竹，对客更弹琴。

烟起药园晚，杵声松院深。闲眠得真性，惆怅旧时心。
七月二十八日蒲大受仲明举偶来会宿三首
郭印（宋代）

别袂无多日，愁肠已屡回。
未便新舍稳，先喜故人来。
忧国空千虑，忘怀但一杯。
相看情意好，归辔不须催。
答城中友人见讯之作
方殿元（清代）

不到春城五六年，年来生事有谁传？两株陶氏门前柳，一半颜生郭外田。

黄鸟风边行乐酒，桃花浪里钓鱼船。翻嫌扬子无佳兴，独坐空亭草《太玄》。
二月晦日怀林处士
连文凤（宋代）

相思忽成梦，久不到茶窝。
飞去羽毛短，别来风雨多。
杏花一夜发，春事二分过。
百尺龙潭上，知君意若何。
封泰山乐章。肃和
佚名（唐代）

奠祖配天，承天享帝。百灵咸秩，四海来祭。

植我苍璧，布我玄制。华日裴回，神烟容裔。
送寺丞韩君守新安
方岳（宋代）

君家集有陆参序，老笔夸张歙大州。
三百年来非昔比，二千石大得今侯。
早田已槁曾关念，旧石虽奇不到收。
沃沃桑麻山雨外，归欤甿亦买羸牛。
上钦成皇后册宝六首
真宗（宋代）

酌彼玉瓒，有椒其声。
融假无言，雍容在庭。
生莫兴崇，于赫厥声。
祀事孔明，神格是听。
鼓山颂法眼语在里即求出云大家合眼跳黄河戏成四韵奉答
吕本中（宋代）

合眼跳黄河，未有过得者。岂惟不得过，身亦须判舍。

告君过河妙，止要具船筏。乘时等风去，过此无别法。
荆州即事药名诗八首
黄庭坚（宋代）

四海无远志，一溪甘遂心。
牵牛避洗耳，卧著桂枝阴。
仲秋喜毓庭自楚归过镜园谈湘中山水感我旧游凄然增叹得二首 其一
邓云霄（明代）

别后园林少酒徒，君还鱼鸟尽欢呼。穷愁作客弹长铗，牢落雄心击唾壶。

衡岳尚悬清梦远，潇湘遥忆旅帆孤。此时临水看归燕，不似黄陵听鹧鸪。
和原甫见送
韩维（宋代）

德义良所慕，风霜轻此行。
放歌留客醉，高咏见公情。
祖帐重开席，郊原少驻旌。
还知别后意，寂寞对柴扃。
劝农十首
熊克（宋代）

唆伊争讼真伊贼，劝你休和是你师。
纵使胜来耕已废，得便宜处失便宜。
次野航刘司训韵
张天赋（明代）

心由悟道胸襟阔，人到投机语话真。过眼鸢鱼皆自得，六经糟粕不须凭。
枫林
于若瀛（明代）

禁城玉树渐秋深，枫色凄凄满上林。万片作霞延日丽，几株含雾苦霜吟。

斜连双阙辉青琐，倒影平津映碧浔。岐叶著飙声瑟瑟，殷红过雨色沈沈。

杂黄间绿缘成锦，委砌飘檐埒作金。向夕转深娇落照，因风散响怖栖禽。

城头迥接青岑远，殿角寒生绣幄阴。几度朝昏劳怅望，徘徊故苑倍萧森。
洞仙歌·溶溶泄泄
佚名（宋代）

溶溶泄泄，似飘扬愁绪。不是因风等闲度。道无心用甚，却又情多，行未驻，还作高阳暮雨。襄王情尚浅，会少离多，空自朝朝又暮暮。肠断晓光中，一缕归时，销散後、不知何处。试密锁、琼楼洞房深，与遮断江皋，楚台归路。
墙外芭蕉数株含思摇影呼而问之
郭之奇（明代）

羁客语蕉林，何恨不开心。岂缘风败叶，懒向日舒阴。

参差烟霭内，舒卷入交襟。气拂炎州冷，声浮雨夜深。

葵阳千载意，竹露此时沉。由来招隐物，启事莫相侵。
上三山矶
刘攽（宋代）

江湍趋绝壁，山木映云涛。野路青冥近，孤舟应接劳。

鱼龙防碎首，鸟兽几亡曹。生事垂堂戒，愁心欲二毛。
和山谷上东坡古风二首见一朝今取一篇
戴复古（宋代）

自鬻非奇货，强鸣非好声。
法当老山林，松根断茯苓。
劫来长安老，霜鬓迫衰龄。
穷吟无知音，只觉太瘦生。
公诗妙一世，风雅见根蒂。
比兴千万篇，已作不朽计。
穷达虽不同，嗜好乃相似。
送昭敏首座
释重显（宋代）

君不见，鹫峰胜集，百万茫茫等闲过，坏衲之外皆清堕。

君又不见，熊岭孤运，岁月索索艰难生，深雪之中有一个。

宛转流落千馀年，危分崄布空平阗。

弁龙蛇兮眼何正，擒虎兕兮机不全。石窗四顾沧溟窄，寥寥不许白云白。

掣断金锁天麒麟，高举铁鞭击三百。犹轻舍，争知也，别有七星光斗射。

风前把欲赠行人，将报不平绕天下。
宋相国公挽辞二首 其一
司马光（宋代）

仁圣初承绪，敷天吁隽贤。得人兹最盛，射策独居先。

禁省英声远，岩廊至化宣。辞荣还故第，三事究高年。
游洞霄宫
潘良正（宋代）

石坛风冷露华凝，群玉峥嵘簇画屏。水赤久传丹作井，山高时借翠为庭。

鹤迎仙驭迷三岛，云入洞天朝百灵。回首武陵归去路，碧桃零落晚峰青。
上岭下岭
刘敞（宋代）

上岭惟恐迟，下岭惧颠覆。一岭但数里，思虑千盈腹。

不闻二大夫，致身未尝辱。
次韵子瞻广陵会三同舍各以其字为韵 孙巨源
苏辙（宋代）

巨源学从横，世事夙讨论。著书十万字，辩如白波翻。

谏垣适多事，忧心生病根。立谈信无补，闭口出国门。

弃置卧江海，闵嘿宁复言。朝行共长叹，逐客继二孙。

南方固乡党，谪官侣鹤猿。风俗未宁静，朋党争排跟。

引去良自得，浊清在澄源。往者未可招，冠盖方骏奔。
朝中措（王景源使君生日坐上偶作）
向子諲（宋代）

满城腊雪净无埃。触处是花开。天上琼林珠树，谁知夜半移来。

黄堂荐寿，请君著意，和气潜回。化作一江春酒，都将注入尊罍。
访旧七首 其四 龙树寺槐
陈宝琛（清代）

城南老槐多阅人，未料世事日日新。精庐幸免兵火烬，其奈时尚憎陈因。

佛移僧逐换青垩，榜书楹句摧为薪。昨闻代者又殊好，趣撤墙屋重经纶。

我来避嚣值喧閧，匝地瓦砾天灰尘。落成突兀定何许？不惜一掷千万缗。

为槐装点失槐养，何爱争此荒寒滨？半聋诗人昔居此，楼外方沼饶游鳞。

魂归绕槐或三叹，古意灭没从谁陈？
题宛陵张待举曲肱亭
林之奇（宋代）

仲蔚蓬蒿宅，宜城诗句中。
人贤忘巷陋，境胜失途穷。
寒葅书万卷，零乱刚直胸。
偃蹇勋业外，啸歌山水重。
晨鸡催不起，拥被听松风。
颂古一百首
释智愚（宋代）

欲把枯肠尽底倾，出门不觉又叮咛。
劝君及早回头去，莫待春风柳眼青。
乍暖
韩淲（宋代）

乍暖人多困，昼长春已深。残花红糁糁，新叶绿阴阴。

山寺依岩曲，湖船过水心。钩帘醒午睡，閒觉去来吟。
和岑岩起见寄三绝 其二
韦骧（宋代）

分携斜日在青山，不意黎明我遽还。却向益昌迎马首，由来无定是人间。
假山
杨时（宋代）

衡湘侧南二千里，清淑之气常蜿蜒。丹沙玉石气所感，融结万状非磨镌。

穷源荒蹊异岱畎，不逢禹绩轻弃捐。苔封土蚀谁复问，嶙峋僵卧当市廛。

龟山老叟见之喜，鸠徒辇置罗前轩。岧峣孤峰露仙掌，屹若太华青摩天。

倾崖断壑坐中见，葱茜似玉生云烟。初疑祖龙未死日，浮梁拟跨咸池渊。

神号鬼怒驱不前，捶系刓磷成枅圈。又疑巨人出龙伯，揭竿来自昆崙巅。

连鳌合负云涛翻，蓬壶簸荡留平川。繄予竟日倚栏槛，矫首便欲追灵仙。

尻轮神马自足驾，已觉两腋风泠然。琼台浮游与世隔，醉傲笑拊洪崖肩。

山间草木即灵饵，含英茹实资长年。悠悠广息变今古，坐看溟渤成桑田。
安陵野望漫成
左锡璇（清代）

古台摇落树苍凉，水碓无云独雁翔。乱草西风埋断冢，荒芜秋雁冷斜阳。

云随樵子归何处，山共诗人瘦不妨。欲识凄凄离别意，江流宛转似回肠。
有感
姚勉（宋代）

范张心许友，余耳面为朋。
世路巇于岭，交情薄似冰。
绨袍非旧恋，结绶况同登。
亦莫他人责，先施恐未能。
牡丹
苏轼（宋代）

花好长患稀，花多信佳否。
未有四十枝，枝枝大如斗。
题大隐堂
侯绶（宋代）

千峰美景真堪恋，一点灵源我自闲。居士不缘能解此，岂知深隐在松间。
十二时行孝文
白居易（唐代）

人定亥，父母年高须[保]爱。
但能行孝向尊亲，总得扬名于后世。
古意
鱼潜（宋代）

青青陵上柏，落落劲不摧。
人生百年内，朝夕变所怀。
斗酒命同好，万里不顾回。
闻有昌国君，谈笑黄金台。
柔言更长跪，信是富贵媒。
但恐气习移，古今不同才。
寄言去国者，岁晚有馀哀。
权衡岂公平，天驷但伏枥。
东井不救渴，仓库何时实。
元工青白假，名器甚可惜。
如何万万古，不行督责术。
寄题心泉
刘克庄（宋代）

之子幽栖恨未深，飞泉来处有亭临。
觚悬木杪犹烦耳，易在床头且洗心。
夸士十浆须五馈，痴人一帚享千金。
箕山颍水应如故，太息巢由不可寻。
送张京与之宰解县 其二
赵鼎（宋代）

长堤百里并山回，漫漫沧波鉴影开。要看天工种明玉，请君少待盐风来。
江行秋兴二首 其二
梁存让（明代）

烟波深处暂停桡，直上高楼挂酒瓢。万里天风吹远碧，一江秋雨助寒潮。

狂搜断碣怀千古，醉向空山问六朝。回首乡关云树隔，惊闻黄叶下萧萧。
传国玺
耶律隆绪（宋代）

一时制美宝，干载助兴王。
中原既失守，此宝归北方。
子孙皆宜守，世业当永昌。
秋闺梦戍诗 其四
马氏女（虎关）（明代）

仰窥北斗认辽阳，一夕西风引梦长。罗袜路生难问信，石城烟绕怯停装。

草青自判身为冢，塞黑俄惊骨似芒。正好相关商别恨，晓鸦啼散一天霜。
晨起
张耒（宋代）

晓色淡朦胧，园林白露浓。
寒丛蛩响畔，秋屋叶声中。
更老心犹壮，虽贫尊不空。
浮生仗天理，不拟哭途穷。
句
刘望之（宋代）

便作稽山看，犀湖五月凉。
三峰废寺
高翥（宋代）

荒林依约旧山门，秋草离离故迹存。
双瀑有声传宿雨，一龛无地住闲云。
蜗沿坏壁丹青古，龟负残碑字画昏。
三叹废兴谁可问，乱鸦鸣噪自成群。
叹别
罗邺（唐代）

北来南去几时休，人在光阴似箭流。

直待江山尽无路，始因抛得别离愁。
同吴居安入开善四首·出山
刘子翚（宋代）

日日冬气昏，霜风不镰面。
回舆始见山，数点寒中现。
我行得胜友，笑语生华绚。
如何剑峰南，咫尺不常见。
题资州东岩
郑钢（宋代）

径转得幽谷，云岩屹相向。谽谺偃重檐，弯环依叠嶂。

缅想融结初，镌镵自天匠。了无斧凿迹，但觉盘根壮。

深可数千尺，广逾八九丈。洞穴既窈窕，松门亦昭旷。

廓舍三千界，中列五百像。巨楠布幢盖，翠蔓垂帷帐。

木灵不知名，境幽或难状。我时驰征轺，奔走倦尘鞅。

获此一段奇，欣然惬微尚。欲去兴未阑，行行重回望。
贺进士骆用锡登第
郑谷（唐代）

苦辛垂二纪，擢第却沾裳。春榜到春晚，一家荣一乡。

题名登塔喜，醵宴为花忙。好是东归日，高槐蕊半黄。
三塔渰圩下二首 其二
岳珂（宋代）

深不堪桴浅不浮，百艘鳞戢贾胡留。如泥乘橇禹行水，以力婴胡奡荡舟。

生息便疑吹野马，陂陀正恐见渊虬。君行迟速何须问，且为斯民耻内沟。
呈曾侯
吴则礼（宋代）

滹沱流水抱城斜，旌节重来鬓欲华。
春雨一溪藏钓艇，秋风十里对荷花。
铜符旧总山西将，铁骑还吹塞北笳。
鱼蟹初肥稻粱熟，他时归向楚人夸。
大江东去
吴藻（清代）

乘风万里，看片帆、剪破大江秋色。天水苍茫明月涌，约略槎浮今夕。

瓜步潮平，海门露冷，雨点金焦白。玻璃世界，晚山难辨遥碧。

我欲闲却红牙，换来铁板，试与坡翁说。星使闽南持节去，惊起鱼龙能识。

谏草焚馀，诗囊贮满，赋有淩云笔。画中何处，蓬瀛飞下仙客。
和王百谷怀出妾
王世贞（明代）

离怀黯■未分明，祗忆郎君一句清。妾与书生俱薄命，花随春帝不长情。

愁回樊素行时首，枉却红儿死后名。谁道两坊三百步，阳关分作断肠声。
送冯海粟待制入京
朱德润（元代）

人生百年间，会面能几何？昔年送公去，冰雪满长河。

今年送公去，堤柳青婆娑。春塘漾轻舸，晓日生微波。

柔橹数声动，游子行不歌。梦随征帆杳，思逐春流多。

落花粘空尊，错落金叵罗。聚散未足道，且使朱颜酡。
西湖十咏 其八 两峰插云
李孙宸（明代）

南北高峰插汉斜，居然天外两莲花。月明清啸商风起，吹落峰头片片霞。
二诗奉酬敬夫赠言并以为别 其一
朱熹（宋代）

我行二千里，访子南山阴。不忧天风寒，况惮湘水深。

辞家仲秋旦，税驾九月初。问此为何时，严冬岁云徂。

劳君步玉趾，送我登南山。南山高不极，雪深路漫漫。

泥行复几程，今夕宿槠洲。明当分背去，惆怅不得留。

诵君赠我诗，三叹增绸缪。厚意不敢忘，为君商声讴。
樱花花下作·其一
郑孝胥（清代）

非白非朱色转加，微寒轻暖殢云霞。
春风省识倾城态，只在楼西几树花。
又次韵
韦骧（宋代）

诗将争功定绎骚，堂堂风格等刘曹。高情迭唱通三叹，险语相刘较一毫。

酷暑俄惊变潇洒，噪蝉何敢助雄豪。嗟予老拙慵牵强，养勇终怜不目逃。
渔舟
雪岩（宋代）

莫笑扁舟数尺长，几经烟雨浸潇湘。
红船个个高于屋，未必荷花入梦香。
【双调】新水令_闺丽绣闺深
乔吉（元代）

闺丽
绣闺深培养出牡丹芽，控银钩绣帘不挂。莺燕游上苑，蝶梦绕东华。富贵人家，花阴内柳阴下。
【乔木查】忽地迎头见咱，娇小心儿里怕，厌地回身拢鬓鸦，傍阑干行又羞，双脸烘霞。
【搅筝琶】我凝眸罢，心内顽麻。可知曲江头三次遗鞭，我粉墙外几乎坠马。人说观自在活菩萨，堪夸。普院山几时曾到他，更隔着海角天涯。
【甜水令】他秋水回波，春山摇翠，芳心迎迓，彼此各承答。诗句传情，琴声写恨，衷肠牵挂，许多时不得欢洽。
【雁儿落】斗的满街里闲嗑牙，待罢呵如何罢？空揣着题诗玉版笺，织锦香罗帕。
【得胜令】我是个为客秀才家，你是个未嫁女娇娃，不是将海鹤儿相埋怨，休把这纸鹞儿厮调发。若是真么，回与我句实成的话。天那，送了人呵不是耍。
【离亭宴煞】只因你赡不下解合的心肠儿叉，不是我口不严俵扬的风声儿大。伫头凭阑，一日三衙，唱道成时节准备着小意儿妆虾，不成时怎肯呆心儿跳塔？哎，你个吃戏冤家。来来来将人休量抹，我不是琉璃井底鸣蛙，我是个花柳营中惯战马。
风雨
彭汝砺（宋代）

风雨恣颠蹶，晚潮相继来。轻舟一叶转，巨浪千山颓。

忠信吾知矣，风波孰病哉。寒江几百里，白雪正皑皑。
再
韩淲（宋代）

悌弟其谁家，欢然友于兄。饮我一杯酒，北客交旧情。

凉雨清晚云，庭柯澹阴阴。席间长少集，文献各准绳。

是岂小故哉，宜醉亦宜醒。
集古 戏书
李俊民（金朝）

春风何处有佳期，花满西园月满池。

料得也应怜宋玉，东邻墙短不曾窥。
绝句二首
张耒（宋代）

荒山岑寂晚鸡号，独闭衡门守一瓢。
风雨似秋君莫怪，容愁逢处易萧条。
玉山佳处
张天英（元代）

玉山有佳处，乃在昆仑西。
蓬莱数峰小，上与浮云齐。
云中飘飘五色凤，只爱碧梧枝上栖。
芝草琅玕满玄圃，群仙共蹑青云梯。
太湖三万六千顷，水水流入桃花溪。
溪头浣花如濯锦，百花潭边浮紫泥。
紫皇拜尔山中相，闲把丝纶草堂上。
渔庄一钓得龙梭，龙女吹箫书画舫。
西风玉树金粟飞，东风柳浪金波漾。
岁岁年年乐事多，绿野平泉何足尚。
十二楼前看明月，太乙明星夜相访。
酌霞觞，瑶台露湿芙蓉裳。
我亦桃源隐居者，握手一笑三千霜。
过颜处士墓
白居易（唐代）

向坟道径没荒榛，满室诗书积暗尘。
长夜肯教黄壤晓，悲风不暗白杨春。
箪瓢颜子生仍促，布被黔娄死更贫。
未会悠悠上天意，惜将富寿与何人。
无题诗次刘虞部韵二首 其一
汤胤绩（明代）

梨花宿酒半腔存，自压春风紫蔗盆。血沁臂鞲牙有迹，酥凝乳酪爪无痕。

金塘水暖鱼跳子，玉陛尘清鹤弄孙。回想宫人斜畔路，几家寒食未招魂。
石牛洞
程俱（宋代）

阳城山头遽如许，金华山中呼不去。痴牛赤脚堕天河，共向空山饱烟雾。

阿瞒安知眇道士，丹井至今存故处。琤淙万古穿石断，峡束奔流闹山坞。

嵬峨上郁千仞势，洞下坡陀无块土。文公古句惊旧观，拂拭苍莓增媚妩。

亦欲磨崖放楚狂，扫迹政恐山神怒。
张仲良燕饯郑子素于黄竹径之梵閤时天气暖甚桃花盛开后四日为重九矣得携字
刘崧（元代）

行客系船黄竹西，江晴石出少沙泥。背崖李子寒初落，近水桃花暖欲迷。

何日登楼思共倚，清秋载酒惜分携。接䍦倒着从人笑，直过南街散马蹄。
赠李道士
苏轼（宋代）

世人只数曹将军，谁知虎头非痴人。
腰间大羽何足道，颊上三毛自有神。
平生狎侮诸公子，戏著幼舆岩石里。
故教世世作黄冠，布袜青鞋弄云水。
千年鼻祖守关门，一念还为李耳孙。
香火旧缘何日尽，丹青余习至今存。
五十之年初过二，衰颜记我今如此。
他时要指集贤人，知是香山老居士。
寄伯循
康海（明代）

秋风西北来，偃蹇坐茅屋。四壁无纤尘，当窗有书牍。

不问作者谁，启窗再三读。一读意已骇，三读见衷曲。

忆昔年少时，心志各有蓄。不意谬通籍，先君被薄禄。

朝夕望君起，如彼饥者谷。我已罢馆职，君方屧官禄。

味苦不可人，旋车亦何促。主上尧舜姿，旧章理当复。

平生稷契心，岂为世情覆。尚期谨药石，慰此百姓蹙。

予也素蹇劣，兹志每中熟。屡犯涵逊怀，几搆邪罔狱。

顾影苟不亏，于道果奚辱。山水性所嗜，喧恢岂吾欲。

屈指君归来，三年但忽倏。人生不满百，激励在初服。

可似山中人，忘机泛𨤍醁。
杂言（十一首）
张羽（明代）

余生惮远涉，旅寄百里余。
自从去家来，岁月忽已除。
岁晏人事迫，卷秩还故居。
扬舻发东皋，挂席指西隅。
且从家私务，暂与友爱疏。
渺渺遵溪渚，行行入吾庐。
依依携童弱，蔼蔼会里闾。
启扉玩东园，绿叶荣韭蔬。
采之侑春酒，数酌忘饥劬。
但苦遭潦荒，美秫无旧储。
犹当望来稔，尊中长不虚。
空名百岁后，此事非我须。¤
杂记草木九首 其八 独觉
朱熹（宋代）

端居春向残，夏气已清穆。睡起悄无人，风惊满窗绿。
春日同诸公过兵部王尚书林园
权德舆（唐代）

休沐君相近，时容曳履过。花间留客久，台上见春多。

松色明金艾，莺声杂玉珂。更逢新酒熟，相与藉庭莎。
水图诗寿王丞相
项安世（宋代）

水于天地间，体物而不倚。
其数为天一，众有之所始。
其辰为壬癸，重任之所揆。
其德为智端，非非而是是。
其声为羽音，宇覆而物止。
精为九霄月，脉为百川水。
上为云千峰，下为雾五里。
春雨散膏腴，秋霜敛华靡。
露滋夏畦活，雪唤冬麦起。
五行虽异生，宰割田一轨。
火蒸妃合卺，金铸母生子。
凿土得乱泉，斲木出脂髓。
瀑垂石山巅，汞出砂坑里。
盛德其神乎，有生皆具此。
虽然此其源，万变难比拟。
盍往观其流，庶几有穷已。
前稽夏书意，后考周雅旨。
河为中国经，江作南邦纪。
济溢陶邱阴，汉合武昌涘。
桐柏濬灵源，鸟鼠导幽趾。
弱水沈一毛，泾泥灌水埤。
八水壮函秦，三川贯熊耳。
汾潞表参墟，睢漳雄楚芈。
洞庭汨南放，彭蠡浩东迤。
震泽古垂声，巢湖晚呈诡。
东南有巨海，万派所奔委。
有海无乾坤，朝昏浸渊燬。
或云尾闾泄，难测大荒理。
源流皆莫究，却立但瞪视。
小人竟何如，但识农圃技。
蓄为陂与塘，凿为沼与沚。
大者川浍储，小者沟洫偫。
蔬畦行溉泽，花径分汛洒。
麦畴散馀润，稻犬入清瀰。
掘井资釜鬵，渔溪得鲂鲤。
暑饮救行暍，舟泛苏{左足右斤}履。
温瘳病夫痬，寒漱居士齿。
追惟平生事，日用无不以。
誓言报之德，反复谋诸已。
嗟叹之不足，咏歌聊复尔。
形容万分一，赖有真画史。
淋漓元气湿，浩荡入神鬼。
朝瞻首九顿，暮拜膝再跪。
置之茅檐中，惊嚇走童稚。
共惟大丞相，盛德宜此比。
智如源之深，泽如委之被。
穷测理难言，沾丐人自喜。
清台候鹑火，成数肇弧矢。
小人有溪芹，不敢持送似。
再拜献此图，与水千万禩。
宫词
宋白（宋代）

小苏年少最多才，半酒扶将入内来。
重饮玉钟方下笔，思泉如涌不劳催。
麦秋亨
张元干（宋代）

东坡喜雨事如此，吾舅名亭思不群。
不问两歧何许秀，且看十顷卷黄云。
琏市废宅
许棐（宋代）

双槐枝叶似飘蓬，奕世荣华一旦空。燕绕故基寻画栋，鸟栖荒树忆金笼。

书分几处青灯下，剑入谁家宝匣中。遥睇钱塘三尺墓，离离枯草泣低风。
林校尉绍老挽词三首
林亦之（宋代）

白浪漫天眼自惊，吴儿一见欲飞鸣。
何人为述胶西事，十万楼船有姓名。
古意九首 其七
贯休（唐代）

常思谢康乐，文章有神力。是何清风清，凛然似相识。

一种为顽嚚，得作翻经石。一种为枯槁，得作登山屐。

永嘉为郡后，山水添鲜碧。何当学羽翰，一去观遗迹。
门以内溪为之界不可不桥桥加以亭岐山隐现眺望宜焉
郭之奇（明代）

一溪初入处，白云补空明。中有丘壑性，烟霞忽已盈。

佳期如可丘，筑室水中迎。荷盖依木末，桃津隔世程。

远望来荒忽，馀心出杜蘅。索胜思前步，贪幽聊止情。

孺歌呼小听，客笑待三成。料理古人意，临流百虑清。

滴沥风林响，还依晚涧萦。退寻川上理，何必远畦瀛。
念奴娇·枯寒生晚
刘辰翁（宋代）

枯寒生晚，复何似、张绪少年时意。薄命不逢何至此，满眼啼妆龋齿。城是城非，年来年去，万八千能几。半痴半了，更痴儿计孙计。回首仕已半生，仕何如已，已矣羞拈起。幸有橘丸丸日大，且复从公围戏。若论弹文，更书谤箧，吾历无馀纸。多年致仕，大都有甚恩例。
水调歌头 代送路同知罢归
吴存（元代）

兵卫森画戟，皂盖映朱轓。平分一郡风月，家世旧衣冠。

数日春风着物，一夜秋霜满野，六月宛陵寒。只有双溪水，照见寸心丹。

公好似，片云起，敬亭山。悠悠漾漾，等闲飞去又飞还。

笑问无心出岫，何似从龙天上，为雨遍人寰。输与敬亭老，趺坐静中看。
和凤孙韵兼呈云门同年并寄鉴堂督部
盛昱（清代）

长安尘士马如飞，兀坐敲诗我辈稀。幸有文章通性命，不缘离乱得因依。

排除党论粗闻道，报答君恩祇有归。间架未兴人税缓，糁盆松火乐柴扉。
芳洲寄示和章且及方外学再叠奉谢
徐瑞（宋代）

前修零落典刑空，堆笔须君持古风。
敢意严诗编杜集，但希颜沪黜出公。
区中随顺何妨道，物外倦狂更有功。
安得相摧登贷岳，天门夜看海涛红。
任子严凌风阁
王庭圭（宋代）

朱帘下瞰梅花发，百尺梢头挂玉钩。人在半天攀玉蕊，山如方丈接瀛洲。

曾留深夜乘鸾女，相对谁家却月楼。将此层轩拟东阁，正缘诗兴似扬州。
秘书省有贺监知章草题诗笔力遒健风尚高远…因有此作
温庭筠（唐代）

越溪渔客贺知章，任达怜才爱酒狂。鸂鶒苇花随钓艇，

蛤蜊菰菜梦横塘。几年凉月拘华省，一宿秋风忆故乡。

荣路脱身终自得，福庭回首莫相忘。出笼鸾鹤归辽海，

落笔龙蛇满坏墙。李白死来无醉客，可怜神彩吊残阳。
喜雨和曹子方
韦骧（宋代）

班超已老入玉关，仲子欲绝得螬李。洗肠术妙久疾愈，拜井诚危涌泉起。

较之今日遇滂沱，彼情未足方吾喜。自从三月变旱暵，百口嗷嗷沸田里。

豚蹄榼醑谩祷求，朝夕丛祠致拳跪。苗根土乾类龟坼，愁望油云杳无涘。

富忧攘夺贫忧踣，疾首蹙頞谁不尔。噫予岂独钧尔忧，反覆万端思所以。

察冤遣滞督郡邑，焚巫暴尪固非理。精虔赖我同僚贤，甘泽应祈灾可弭。

沛然倾注数十刻，沟畎皆盈一何伟。闽山草木亦增辉，万口欢声宁遽止。

翼朝又复得高篇，磊落珠玑光满纸。强酬珍贶愧拙疏，两喜相投当不鄙。
七夕曝衣篇
沈佺期（唐代）

君不见昔日宜春太液边，披香画阁与天连。
灯火灼烁九微映，香气氛氲百和然。
此夜星繁河正白，人传织女牵牛客。
宫中扰扰曝衣楼，天上娥娥红粉席。
曝衣何许曛半黄，宫中彩女提玉箱。
珠履奔腾上兰砌，金梯宛转出梅梁。
绛河里，碧烟上，双花伏兔画屏风，四子盘龙擎斗帐。
舒罗散縠云雾开，缀玉垂珠星汉回。
朝霞散彩羞衣架，晚月分光劣镜台。
上有仙人长命绺，中看玉女迎欢绣。
玳瑁帘中别作春，珊瑚窗里翻成昼。
椒房金屋宠新流，意气骄奢不自由。
汉文宜惜露台费，晋武须焚前殿裘。
中秋日泛湖杂诗 其十四
邹浩（宋代）

早觉鸣鸠啼木杪，晚来晴日破天颜。不愁今夜云遮月，且凭阑干一看山。
陪周秀实通判游欧阳炳文园晚过隆庆寺契真亭
王庭圭（宋代）

别驾前驱朱两轮，后车蓝缕载穷宾。开门叵复见此客，看竹何须问主人。

坐久风云欲回薄，雨馀钟磬忽清新。隔墙便是城西寺，应有高僧住契真。
清明日游鹤林寺 其二
王野（宋代）

竹院闲来春正迟，箨龙犹自有孙枝。野夫岂识寻芳意，为爱光风面面吹。
天王寺迪上人房五十年前友人王仲信同题名尚在
陆游（宋代）

绿绕青围古会稽，城东河上古招提。巳公茅屋曾游处，渭北山人半醉题。

暂憩不妨停画楫，幽寻还得杖青藜。旧人死尽惟残屋，竹密云深步步迷。
春夜月
徐铉（宋代）

幽人春望本多情，况是花繁月正明。

竟夕无言亦无寐，绕阶芳草影随行。
蒙侍御丈再用韵作送行诗走笔和答迫放船不暇工也
张孝祥（宋代）

忆曾总领道山仙，自挽狂澜制百川。廷策万言功盖世，台评三上力回天。

楚东剩喜诗邮速，天北催颁诏墨鲜。老我江湖堪野史，看公勋业手亲编。
天章桥
葛绍体（宋代）

画桥人静度杨花，山果溪鱼卖酒家。
淡淡轻烟绿阴浅，一年春色到桑麻。
和伍武仲
欧阳鈇（宋代）

未知一岁於此水，几回照影惭栖栖。
失身竟堕管城计，错路不为田舍儿。
菩萨蛮（集句）
赵彦端（宋代）

青春背我堂堂去。桃花乱落如红雨。是妾断肠时。芳心空自持。

相思君助取。脉脉如牛女。天远暮江迟。今宵归不归。
舟次黄叶村山水泛涨
林景清（明代）

拍拍溪流涨水痕，小舟难度泊荒村。酒家不许人赊饮，风雨潇潇紧闭门。
赏心亭再题
范成大（宋代）

天险东南重，兵雄百二尊。
拂云千雉绕，截水万崖奔。
赤日吴波动，苍烟楚树昏。
向无形胜地，何以控乾坤？
罗浮
李龙高（宋代）

谩说师雄醉月边，稚川曾隐此山巅。
料伊不是丹砂力，只服梅花换得仙。
宿双峰寺，寄卢七、李十六
刘长卿（唐代）

寥寥禅诵处，满室虫丝结。独与山中人，无心生复灭。

徘徊双峰下，惆怅双峰月。杳杳暮猿深，苍苍古松列。

玩奇不可尽，渐远更幽绝。林暗僧独归，石寒泉且咽。

竹房响轻吹，萝径阴馀雪。卧涧晓何迟，背岩春未发。

此游诚多趣，独往共谁阅。得意空自归，非君岂能说。
奉和幸上官昭容院献诗四首
郑愔（唐代）

地轴楼居远，天台阙路赊。何如游帝宅，即此对仙家。

座拂金壶游，池摇玉酒霞。无云秦汉隔，别访武陵花。

尧茨姑射近，汉苑建章连。十五蓂知月，三千桃纪年。

鸾歌随凤吹，鹤舞向鹍弦。更觅琼妃伴，来过玉女泉。

宫掖贤才重，山林高尚难。不言辞辇地，更有结庐欢。

池栋清温燠，岩窗起沍寒。幽亭有仙桂，圣主万年看。

槎流天上转，茅宇禁中开。河鹊填桥至，山熊避槛来。

庭花采菉蓐，岩石步莓苔。愿奉舆图泰，长开锦翰裁。
春
高蟾（唐代）

天柱几条支白日，天门几扇锁明时。

阳春发处无根蒂，凭仗东风分外吹。

明月断魂清霭霭，平芜归思绿迢迢。

人生莫遣头如雪，纵得春风亦不消。
马益之邀陈子山应奉秦景容县尹江上看花二公
袁凯（明代）

日日花前金叵罗，百年能得几经过。
花开花谢人还老，狂客狂吟莫厌多。
赞朝阳穿破衲待月了残经
释法薰（宋代）

一衲三冬，千针万线。
日影上三竿，眼力增一半。
赠池州倅赵汉卿昂发
赵公豫（宋代）

池阳别驾号宗工，博雅持衡景岱嵩。召杜兴歌德并美，龚黄政绩颂同功。

清华独擅标江左，伟望无双冠域中。何幸旌旄来吴会，得瞻懿范沐仁风。
小重山（詹德秀生日）
王之道（宋代）

要识长生辈赤松。朱颜和绿发，正丰茸。当年今日堕仙宫。佳气正，香霭菊花风。

一醉拚升钟。小槽新酿美，玉泉浓。酒酣诗思浩无穷。云烟烂，题破锦笺红。
踏莎行 原调作灵寿杖
刘志渊（金朝）

灵寿一枝，瘦同鹤胫。肌轻体赤幽人称。住行坐卧不相离，穿云过水常随定。豁散迷津，指回斜径。扶危助险通神圣。依时搅拨虎龙争，尖挑
鹤联句
滕宗谅（宋代）

上霄降灵气，钟此千年禽。
幽间靖节性，孤高伯夷心。
颉颃紫霄垠，飘飖沧浪浔。
岳湛有仙姿，多钧韶无俗音。
毛滋月华淡，顶粹霞光深。
目流泉客泪，翅垂羽人襟。
腾汉雪千丈，点溪霜半寻。
纖喙砺青铁，修胫雕碧琳。
岩栖干溪树，泽饮卑蹄岑。
鸾皇自埙篪，燕雀徒商参。
独翅耸琼枝，群舞倾瑶林。
病馀霞云段，梦回松吹吟。
静嫌鹦鹉言，高笑鸳鸯淫。
金精冷澄澈，玉格寒萧森。
洁白不我恃，腥膻非所任。
稻梁不得已，虮虱胡为侵。
天池忆鹏游，云罗伤凤沈。
风流超缟素，雅淡绝规箴。
相亲长道情，偶见销烦襟。
西汉惜冯唐，华皓欲投簪。
南朝仰卫玠，清羸疑不禁。
端如方直臣，处群良足钦。
介如廉退士，惊秋犹在阴。
几诮鹰隼鸷，羁韛俄见临。
还嗤凫鹥贪，弋缴终就擒。
乘轩乃一芥，空笼仍万金。
片云伴遥影，冥冥越烟岑。
长飚送逸响，亭亭出霜砧。
蓬瀛忽往来，桑田成古今。
愿下八佾庭，鼓舞薰风琴。
读史偶作二首
陈藻（宋代）

由来识后技无他，江左人材气象豪。
道理明时身自俯，见闻溢处趾空高。
和定慧超胜长老寄谢紫衣颂三首
陈襄（宋代）

得道无求幻与真，一筇一衲似间云。
忽闻师唱报恩曲，百草千花特地春。
證道歌 其五十九
释印肃（宋代）

从他谤，任他非，体若虚空物物齐。无异孩童争瓦砾，更加黄叶止伊啼。
和张寺丞功父八绝句
杨万里（宋代）

断当湖山我与公，问公别後却谁同。
一生海内金石友，万事人间牛马风。
浣溪沙
向子諲（宋代）

醉里惊从月窟来。睡馀如梦蕊宫回。碧云时度小崔嵬。疑是海山怜我老，不论时节遣花开。从今休数返魂梅。
伏蒙十七叔寄示喜庆感怀三十韵因献之
权德舆（唐代）

受氏自有殷，树功缅前秦。圭田接土宇，侯籍相纷纶。
道义集天爵，菁华极人文。握兰中台并，折桂东堂春。
祖德蹈前哲，家风播清芬。先公秉明义，大节逢艰屯。
独立挺忠孝，至诚感神人。命书备追锡，迹远道不伸。
小生谅无似，积庆遭昌辰。九年西掖忝，五转南宫频。
司理因旷职，曲台仍礼神。愧非夔龙姿，忽佐尧舜君。
内惟负且乘，徒以弱似仁。岂足议大政，所忧玷彝伦。
叔父贞素履，含章穷典坟。百氏若珠贯，九流皆翚分。
黄钟蕴声调，白玉那缁磷。清论坐虚室，长谣宜幅巾。
开关接人祠，支策无俗宾。种杏当暑热，烹茶含露新。
井径交碧藓，轩窗栖白云。飞沉禽鱼乐，芬馥兰桂薰。
经术弘义训，息男茂嘉闻。筮仕就色养，宴居忘食贫。
四方有翘车，上国有蒲轮。行当反招隐，岂得常退身。
秦吴路杳杳，朔海望沄沄。侍坐驰梦寐，结怀积昏昕。
发函捧新诗，慈诲情殷勤。省躬日三复，拜首书诸绅。
山中杂诗 其二
朱珔（清代）

西冈宛而曲，东冈平且高。白云常往还，相顾不敢骄。

世人卑视之，终莫伤岧峣。况有竹树森，清风被林皋。

昔年颇荒秽，顿诛三重茅。欲酹酒一尊，以贺兹丘遭。
寿王通判五首
吴势卿（宋代）

仙都仙子锦云裳，手授长生不死方。
观惠春风今几度，童颜不改只刘郎。
蒙山清茶歌
王闿运（清代）

酌泉试茗平生好，惟有蒙茶远难到。名高地僻少愈珍，梦想灵芽但西笑。

春动岷嶓花药香，故山新茗渴未尝。石花露叶今始见，开缄已觉炎风凉。

闻道仙根汉时活，七株常应鸣雷发。王褒遣僮不敢担，长卿识字名空撮。

贡登天府二千年，龙衮亲擎飨帝筵。从此人间不曾识，苔阑十里围云烟。

年年叶共周天转，银泥小合盛三片。至尊晨御偶一煎，王公那得分余羡。

吴越湘湖名品多，祇供嫔女泼云涡。含霜焙火争春早，散雪流芳付驿驮。

一闻蜀使当秋进，始觉后时天所吝。闻名乍见已足夸，川纲长价开中引。

达赖熬茶静远荒，红茶航海动西洋。从来盐铁一时利，谁言此物关兴亡。

肸蚃馨香元有自，百草纤微岂堪比。对此沈吟不忍煎，如观法物郊坛里。

山人掉首百不知，松风一榻轻烟迟。园茶采采共葵菽，迎凉且咏豳公诗。

世间远物徒为累，宁知跂石眠云味。一啜余甘复几时，支颐坐看西山翠。

忽忆君山北渚濒，乱余枯蘖杂樵薪。五峰深处寻真隐，傥遇披霞旧种人。
秋感 其三
章永康（清代）

风物凄迷百思攒，凭高望远忽无端。蓟门秋树萋萋碧，水国江蓠故故残。

月黑重云飞雁迥，日黄阴碛射雕寒。天涯兄弟三年别，几次乡书取独看。
莫釐登高卷
沈周（明代）

洞庭雨山浮具区，金庭玉柱仙所都。翰林王君列仙儒，住隔万顷玻璃湖。

洪涛巨浪相吞屠，我欲从之老命虞。海东文侯眼孔大，视之不与坳堂殊。

眼中之人不可呼，翩然往就乔之凫。文侯文侯实尹吴，所治百里山水俱。

山灵河伯受约束，疑为后拥仍前驱。高登莫釐尽奇观，云古未始今当无。

白波青嶂坐可挹，红妆细马来敢污。两人傲睨万象表，但恐笑语天人狙。

挥毫抚景间杯酌，作文竞与山描摹。湖山洵美我未识，翻意斯文相厚诬。

缘文作画强鄙夫，正如擿埴求其途。茫茫意会复有咏，长安西笑何其迂。

有生不游山亦诮，手搔白发吁嗟乎。
减字木兰花（和文伯兄咏新亭）
倪稱（宋代）

凭高一览。紫翠相围光照眼。下瞰平湖。鹭立鸥飞意自如。

天清境胜。云淡烟横鱼动镜。不是公诗。谁写新亭一段奇。
郊坛斋宫七首 其三
任希夷（宋代）

玉津宏建中兴初，禁籞风光胜两都。惭愧逢辰瞻蠖濩，却思归老卧廜㢝。
送国子韦丞
马戴（唐代）

临水独相送，归期千里间。云回逢过雨，路转入连山。

一骑行芳草，新蝉发故关。遥聆茂陵下，夜启竹扉闲。
和大参相公
刘过（宋代）

气压三千界，云横百尺楼。
地灵绝兴替，木老阅春秋。
杖屦逍遥步，琴书汗漫游。
利名空役役，回首愧禅流。
毗陵龚君以崇见投古风思致不风依韵答之
孙应时（宋代）

驱车适古道，道古世已今。
翳翳逃空虚，幸有跫然音。
欢言指万里，握手再沈吟。
得地霜露繁，恐复江汉深。
我闻道渴者，朵颐望梅林。
至味欢诳口，达士多远心。
天渊三旷汇，鸢鱼各飞沈。
相期昆仑颠，弄月鸣瑶瑟。
无客回天意
邵雍（宋代）

恶死而好生，古今之常情。
人心可生事，天下自无兵。
草木尚咸若，山川岂不宁。
胡为无击壤，饮酒乐升平。
挽石泉陈处士
邓林（宋代）

山风吹冷薜萝衣，泉石膏肓不可医。丹鼎久遗龙虎诀，碧梧栖老凤凰枝。

徒闻天上招长吉，无复琴边遇子期。欲起彭殇问修短，九原瞑目恐无时。
秋日郭参戎携酒过袁侍御园亭小坐
郭谏臣（明代）

柱史今何在，园亭秋气清。小山浮水出，孤月浸空明。

池映寒花影，庭多落叶声。移樽醉山简，对景不胜情。
颂古六十二首 其三十
释清远（宋代）

池阳何处得扪摸，后代商量苦也无。古人刚地成多事，敢问如今会也无。
钟山拜孝陵并瞻遗像
朱瑄（清代）

蒋山山下吊松楸，瞻拜遗容识冕旒。凤目龙瞳存尺幅，珠襦玉匣自千秋。

林间片壤依元子，石畔荒原附列侯。更望孤栖埂边路，离离禾黍满平畴。
翌日晴霁复用韵述所见
杨冠卿（宋代）

痴云挟雨雨不晴，门外野田春水生。
登临一望莽然平，沧波十里舟可行。
农人枵腹愁弗醒，今朝喜见天日明。
前村相去几牛鸣，试问谁家廪粟倾。
瑞鹧鸪（京口有怀山中故人）
辛弃疾（宋代）

暮年不赋短长词。和得渊明数首诗。君自不归归甚易，今犹未足足何时。

偷闲定向山中老，此意须教鹤辈知。闻道只今秋水上，故人曾榜北山移。
申应时卜居京口名之曰云栖又曰小筑乞诗送行 其一
韩驹（宋代）

客舍秋来忆旧居，一帆归去落东吴。他年寄我新诗句，即是云栖小筑图。
叙钱塘异胜
方干（唐代）

暖景融融寒景清，越台风送晓钟声。四郊远火烧烟月，

一道惊波撼郡城。夜雪未知东岸绿，春风犹放半江晴。

谢公吟处依稀在，千古无人继盛名。
和友人戏赠二首 其二
李商隐（唐代）

迢遰青门有几关，柳梢楼角见南山。明珠可贯须为佩，白璧堪裁且作环。

子夜休歌团扇掩，新正未破剪刀闲。猿啼鹤怨终年事，未抵熏炉一夕间。
春日送许逸林明府行取入京
释函是（明代）

几年民瘼赖谁求，邑有神君四境休。百里津梁无斥堠，三春风境足田畴。

升闻自是铨衡事，子惠殊为闾井忧。入对更祈陈利病，野人斫额祝安流。
江门与楚使留别集唐句
陶益（明代）

细草绿汀洲，沧江急夜流。烟霞驻征盖，人吏待行舟。

别路经花县，饥乌集戍楼。赠君从此去，兼得潇湘游。
旅怀
郑梦周（元代）

生平南与北，心事转蹉跎。故国海西岸，孤舟天一涯。

梅窗春色早，板屋雨声多。独坐消长日，那堪苦忆家。
杂诗六首 其三
李华（唐代）

甘酸不私人，元和运五行。生人受其用，味正心亦平。

爪牙相践受，日与性命争。圣人不能绝，钻燧与炮烹。

嗜欲乘此炽，百金资一倾。正销神耗衰，邪胜体充盈。

颜子有馀乐，瓢中寒水清。
群玉五咏 其二 赤松庵
李弥逊（宋代）

留侯帷幄勋，平勃未足数。晚从赤松君，雅志在轻举。

公今卜真游，百蕴未一吐。古来贤达人，不必同出处。

那知无心云，解作及时雨。
忽有故人相问以诗代书达知己两首 其二
佚名（唐代）

自闭荒城恨有馀，未知君意复何如？非论阻碍难相见，亦恐猜慊不寄书。
赤崖山读书处口占二首 其二
张鹏翮（清代）

报国丹忱尽，残年致政还。秋风思故里，晴里爱家山。

知止心能静，无机意自闲。归来相聚首，免老别离难。
用蔡伯世韵作诗寄之兼简吕居仁兄弟十首 其一
饶节（宋代）

蔡侯材栋梁，向来饱霜露。十年林下思，常恐庾尘污。
雪中领客湖庄
曹彦约（宋代）

天上琼林会，人间瑞物图。
山藏真面目，地涌巧工夫。
领客惊闾巷，携家窘仆奴。
却思边戍地，着铁更弯弧。
野步
陆游（宋代）

堤上淡黄柳，水中花白鹅。
诗情随处有，此地得偏多。
上封寺
徐照（宋代）

步经千万歇，两日至山平。
磬逐炉香尽，猿摇树雪倾。
昔曾因画见，谁拟得吟行。
又出穹林阁，终农看日生。
集秦国文恭公句寿胡正仲四首 其三
王质（宋代）

君在东南第一流，绿绨膺检出神州。举头试作长安望，昨夜灵槎近斗牛。
食菜
洪咨夔（宋代）

清晨薄采采，风露拍满篝。
汉中信可王，新都亦宜侯。
瓮菹氏诸葛，笼炊字元修。
骈头束翠凤，碎甲屠苍虬。
下箸万钱直，轑斧千户谋。
暑寒久不厌，暮蚤急易求。
相与共甘苦，倾盖成白头。
厚味五兵媒，文字荤膻仇。
移文东郭生，毋作肉食羞。
潦倒
吕本中（宋代）

潦倒心犹在，衰迟分独深。如何一朝泪，空费百年心。

好月思同步，清尊懒独斟。惜哉王子敬，谁复叹人琴。
题兴道院蓝光轩
叶翥（宋代）

出郭才咫尺，便觉山意幽。
招提立绝顶，宝塔凌空浮。
小轩足娱客，下有清溪流。
翠岫供远眺，直欲明双眸。
平芜草肥软，饱饲眠吴牛。
沙头水色静，飞上驯白鸥。
人稀日亭午，野渡横孤舟。
坐久意逾爽，吹袂风飕飕。
想当三伏天，凛然如素秋。
簿书丛里来，恍若脱羁囚。
乘兴偶登览，不谓成胜游。
平生志所愿，一壑与一邱。
脚力到佳处，须作信宿留。
南峰只在眼，不必劳冥搜。
当时辋川图，景物有此不。
学贵守所见，出处各异谋。
渊明亦高哉，未肯屈督邮。
淳熙二年发太上皇帝太上皇后册宝十一首
佚名（隋代）

受命既长，福禄既康。
如日之升，如月之常。
追琢其章，金玉其相。
君子万年，保其家邦。
菩萨蛮·朔风吹散三更雪
纳兰性德（清代）

朔风吹散三更雪，倩魂犹恋桃花月。梦好莫催醒，由他好处行。
花端听画角，枕畔红冰薄。塞马一声嘶，残星拂大旗。
和文文溪庆徐固峰六十得子韵
赵必象（宋代）

明珠生老蚌，光彩射西湖。
岁晚颖方实，春荣木不枯。
卿儿是麟否，陵母梦云无。
他日浣花老，骑驴索醉扶。
报昌甫青岩之游
韩淲（宋代）

秋到青岩寺，山深眼为新。寻思曾宿客，笑我再来人。

欲住苦违俗，便归愁染尘。争如两峰底，苔竹养吾真。
无俗念 此下原有瑶台月平生懒惰一首未注名
佚名（宋代）

浮生碌碌。算由天由命，也由人福。暑往寒来人渐老，多少兴衰翻覆。点石为金，指山为宝，未满人欲。千方万计，到头那个知足。何似忙里偷闲，山间林下，净扫黄茅屋。明月清风俱是伴，又有山青水绿。斗酒诗篇，饥餐渴饮，且喜无荣辱。醉来还醒，醒来还唱一曲。
述怀
王镃（宋代）

平生自笑拙经营，薄有泉田税犊耕。
实地立身终是稳，权门炙手不为荣。
孤山名以吟梅重，彭泽官因爱菊轻。
尘世几人贪富贵，可怜头白竟无成。
叠韵山中吟
陆龟蒙（唐代）

琼英轻明生，石脉滴沥碧。玄铅仙偏怜，白帻客亦惜。
游庐山山阳七咏 万天寺
苏辙（宋代）

万木青天一手栽，满堂白佛九天来。
〈仁宗初年，有僧手种万天，特为建此寺，仍以禁中佛赐之。
〉涓涓石溜供厨足，矗矗山屏绕寺开。
半榻松阴秋簟冷，一杯香饭午钟催。
安眠饱食平生事，不待山僧唤始回。
赠韩道士（一作张佖诗）
戴叔伦（唐代）

日暮秋风吹野花，上清归客意无涯。桃源寂寂烟霞闭，

天路悠悠星汉斜。还似世人生白发，定知仙骨变黄芽。

东城南陌频相见，应是壶中别有家。
寄怀泐潭山月禅师
释契嵩（宋代）

闻道安禅处，深萝杳隔溪。清猿定中发，幽鸟坐边栖。

云影朝晡别，山峰远近齐。不知谁问法，雪夜立江西。
寄草堂上人
释德洪（宋代）

首夏年芳尚可寻，兴来芒履恣登临。回头故国烟波阔，分袂幽人岁月深。

落日杜鹃山馆静，薰风芳草柳塘阴。知君宴坐忘机地，谩寄新诗话此心。
和答丹山梦庵张丈 其一
段成己（金朝）

抖擞征衣衣上尘，归来白发一番新。剩将酒向愁边酌，却恐人嫌醉里真。

世事饱谙唯欲睡，诗情漫苦只能贫。岁寒松柏东风外，付与千林自在春。
泸署感怀
宋之韩（清代）

忆昔虚声二十年，于今俯首蜀江边。牙签数卷父书在，鸟道千峦王路艰。

寄傲时思康乐里，题诗尤觅雪涛笺。无端远涉不毛土，无赖秋心系暮蝉。
送杲兄
李处权（宋代）

衲子谁为盖代豪，生憎污俗紫方袍。
何须鉴水能知止，未必归云可拟高。
虎穴等閒休探手，龙泉取次莫吹毛。
君知五祖堂中老，妙处何曾挂一毫。
悼虎丘枯椿和尚
释了惠（宋代）

华雨台前倒法幢，海门浪裹钉枯椿。
千古万古撼不动，碍塞泼天扬子江。
晚坐碧云坞二首 其一
翁挺（宋代）

夕阳黯将沉，缺月迟未吐。满眼玻璃堆，翻疑梦中睹。
竹枝词二首·其二
刘禹锡（唐代）

楚水巴山江雨多，巴人能唱本乡歌。
今朝北客思归去，回入纥那披绿罗。
鹧鸪天 咏赵真真杨玉娥唱双渐诸宫调 青楼集
杨立斋（元代）

烟柳风花锦作园。霜芽露叶玉装船。谁知皓齿纤腰会，只在轻衫短帽边。啼玉靥，咽冰弦。五牛身去更无传。词人老笔佳人口，再唤春风在眼
郊庙歌辞。享太庙乐章。大明舞
佚名（唐代）

五纪更运，三正递升。勋华既没，禹汤勃兴。

神武命代，灵眷是膺。禹云彰德，察纬告征。

上纽天维，下安地轴。征师涿野，万国咸服。

偃伯灵台，九官允穆。殊域委赆，怀生介福。

大礼既饰，大乐已和。黑章扰囿，赤字浮河。

功宣载籍，德被咏歌。克昌厥后，百禄是荷。
杂咏
黄庚（元代）

人非陶令空看菊，诗不林逋漫咏梅。
晋宋后来爱花者，输他高节与高才。
应天长（南屏晚钟）
张矩（宋代）

翠屏对晚，鸟榜占堤，钟声又敛春色。几度半空敲月，山南应山北。欢娱地，空浪迹。谩记省、五更闻得。洞天晓，夹柳桥疏，稳纵香勒。前度涌金楼，笑傲东风，鸥鹭半相识。暗数院僧归尽，长虹卧深碧。花间恨，犹记忆。正素手、暗携轻拆。夜深後，不道人来，灯细窗隙。
第一百九十一
文天祥（宋代）

高官何足论，寂寞身后事。
物理固自然，愿闻第一义。
陈让堰市中遇吴氏老自言七十六岁与语久之及
陆游（宋代）

就店煮茶古堰边，偶逢父老便忘年。
嗟予空忝十年长，闻道惭无一日先。
壮子当门能碌碌，诸孙承业亦翩翩。
熟思游宦终何得？悔不从公曝背眠。
题喜鹊栖树
赵琥（宋代）

梳翎刷羽立高柯，不落人间小风罗。
一点通灵良不谬，檐头报我喜还多。
咏史诗。东门
胡曾（唐代）

何人知足反田庐，玉管东门饯二疏。

岂是不荣天子禄，后贤那使久闲居。
点绛唇·卷上珠帘
邓有功（宋代）

卷上珠帘，晚来一阵东风恶。客怀萧索。看尽残花落。自把银瓶，买酒成孤酌。伤漂泊。知音难托。闷倚阑干角。
题邓弥之白香亭诗稿 其十五
许振祎（清代）

千里飞书自告亡，一惊断尽故人肠。临危所眷惟知己，阅世如流益可伤。

留集东林谋不朽，修文碧落恐犹忙。素车行哭吾无及，惭负人间范与张。
乾坤吟
邵雍（宋代）

道不远于人，乾坤只在身。
谁能天地外，别去覔乾坤。
宿华严院
刘焘（宋代）

夜宿雾山雾，晨茹芝山芝。
年来嗜好衰，但与青山宜。
登临意未惬，出户车已脂。
王事有期程，爱山岂余私。
崎岖田野间，食寝将安之。
天寒未落日，税驾忽在兹。
二山已陈迹，兹处尤新奇。
翠竹与黄花，一一对山扉。
对景自忘言，若怀予心期。
眠云饱山色，那得困与饥。
山僧喜我来，迎我留新诗。
我有爱山癖，山僧知不知。